LIETUVOS RESPUBLIKOS KULTŪROS MINISTRO

ĮSAKYMAS

DĖL PROJEKTO „LIETUVOS INTEGRALI MUZIEJŲ INFORMACINĖ SISTEMA LIMIS“ ĮGYVENDINIMO STEBĖSENOS KOMITETO SUDARYMO

2011 m. birželio 14 d. Nr. ĮV-435

Vilnius

Vadovaudamasis Lietuvos Respublikos Vyriausybės 2009 m. gegužės 20 d. nutarimu Nr. 493 „Dėl Lietuvos kultūros paveldo skaitmeninimo, skaitmeninio turinio saugojimo ir prieigos strategijos patvirtinimo“ (Žin., 2009, Nr. 66-2624), kurio įgyvendinimo priemonių 2009–2013 metų plano 1.2.1 priemonė numato „Įdiegti Lietuvos integralią muziejų informacinę sistemą LIMIS Lietuvos muziejuose“, ir siekdamas užtikrinti projekto „Lietuvos integrali muziejų informacinė sistema LIMIS“ (toliau – projektas) įgyvendinimo priežiūrą ir kontrolę:

1. Sudarau šios sudėties projekto įgyvendinimo stebėsenos komitetą (toliau – komitetas):

Nijolė Laužikienė – kultūros viceministrė, komiteto pirmininkė;

Laimonas Ubavičius – Kultūros ministerijos Informacinės visuomenės plėtros skyriaus vedėjas, komiteto pirmininkės pavaduotojas;

Gražina Bastauskienė – Lietuvos nacionalinės Martyno Mažvydo bibliotekos Lietuvos integralios bibliotekų informacinės sistemos LIBIS centro direktorė;

Erika Buivydienė – Kultūros ministerijos Informacinės visuomenės plėtros skyriaus vyriausioji specialistė;

Dr. Kęstutis Juškevičius – Lietuvos nacionalinės Martyno Mažvydo bibliotekos projekto „Bibliotekos pažangai“ vadovas;

Dr. Rimvydas Laužikas – Vilniaus universiteto Komunikacijos fakulteto Bibliotekininkystės ir informacijos mokslų instituto direktorius;

Raimundas Malaiška – Informatikos ir ryšių departamento prie Vidaus reikalų ministerijos direktoriaus pavaduotojas;

Dr. Rūta Pileckaitė – Kultūros ministerijos Informacinės visuomenės plėtros skyriaus vyriausioji specialistė, komiteto sekretorė;

Jurgita Radėnienė – Lietuvos vyriausiojo archyvaro tarnybos Informacijos ir dokumentų naudojimo skyriaus vyriausioji specialistė;

Diana Varnaitė – Kultūros paveldo departamento prie Kultūros ministerijos direktorė.

2. Pavedu komitetui analizuoti ir vertinti projekto įgyvendinimo rezultatus bei teikti pasiūlymus dėl projekto vykdymo.

3. Tvirtinu komiteto darbo reglamentą (pridedama).

Kultūros ministras	Arūnas Gelūnas

PATVIRTINTA

Lietuvos Respublikos kultūros ministro

2011 m. birželio 14 d. įsakymu Nr. ĮV-435

PROJEKTO „LIETUVOS INTEGRALI MUZIEJŲ INFORMACINĖ SISTEMA LIMIS“ ĮGYVENDINIMO STEBĖSENOS KOMITETO DARBO REGLAMENTAS

I. BENDROSIOS NUOSTATOS

1. Šis reglamentas nustato projekto „Lietuvos integrali muziejų informacinė sistema LIMIS“ (toliau – projektas) įgyvendinimo stebėsenos komiteto (toliau – komitetas) funkcijas ir darbo organizavimą.

2. Komiteto sprendimai Kultūros ministerijai yra patariamojo pobūdžio.

3. Komiteto darbas grindžiamas kolegialiu klausimų svarstymu, teisėtumo, nešališkumo ir sąžiningumo principais.

II. KOMITETO FUNKCIJOS

4. Komiteto funkcijos:

4.1. nagrinėja ir vertina projekto įgyvendinimo rezultatus ir metines ataskaitas;

4.2. analizuoja ir vertina projekto plėtros planą bei finansavimo poreikius;

4.3. svarsto kitus klausimus, susijusius su projektu ir jo koordinavimu su kitų institucijų vykdomomis informacinės visuomenės plėtros iniciatyvomis bei projektais;

4.4. teikia išvadas ir siūlymus dėl projekto vykdymo.

III. KOMITETO POSĖDŽIAI

5. Pagrindinė komiteto veiklos forma yra posėdžiai, kuriems vadovauja komiteto pirmininkas.

6. Klausimai į komiteto posėdžio darbotvarkę įtraukiami pirmininko, jo pavaduotojo ir komiteto narių iniciatyva.

7. Komiteto posėdžiuose stebėtojų ir patarėjų teisėmis gali dalyvauti projektą įgyvendinančių ir kitų suinteresuotų institucijų atstovai bei ekspertai. Jų nuomonė yra rekomendacinio pobūdžio. Komiteto nariai motyvuotą pasiūlymą dėl klausimo įtraukimo į darbotvarkę pateikia pirmininkui raštu arba elektroniniu paštu. Pirmininkui pritarus pasiūlymui, klausimo iniciatorius ne vėliau nei 3 darbo dienas iki posėdžio pateikia komiteto sekretoriui visus dokumentus, kurių reikia, kad klausimas galėtų būti svarstomas posėdyje.

8. Komiteto sekretorius ne vėliau kaip prieš 5 darbo dienas iki posėdžio dienos raštu, elektroniniu paštu arba faksu informuoja komiteto narius apie posėdį, pateikia posėdžio darbotvarkės projektą bei ne vėliau kaip prieš 2 darbo dienas – kitą su posėdyje svarstomais klausimais susijusią medžiagą.

9. Komiteto pirmininkas:

9.1. vadovauja komiteto darbui;

9.2. pirmininkauja komiteto posėdžiams;

9.3. atstovauja komitetui.

10. Komiteto pirmininko nesant jį pavaduoja komiteto pirmininko pavaduotojas.

11. Komiteto sekretorius:

11.1. koordinuoja informacijos ir dokumentų rengimą ir pateikimą komiteto darbui užtikrinti;

11.2. organizuoja komiteto posėdžius;

11.3. rengia komiteto posėdžių protokolus;

11.4. pagal kompetenciją vykdo kitus komiteto pirmininko pavedimus.

12. Komiteto nariai:

12.1. dalyvauja šaukiamuose posėdžiuose;

12.2. negalėdami dalyvauti posėdyje ne vėliau nei 2 darbo dienas iki posėdžio elektroniniu paštu informuoja komiteto sekretorių.

IV. KOMITETO SPRENDIMAI IR JŲ ĮFORMINIMAS

13. Komiteto sprendimai priimami bendru sutarimu, jei posėdyje dalyvauja ne mažiau kaip 2/3 komiteto narių, įskaitant komiteto pirmininką.

14. Komiteto posėdžiai protokoluojami. Komiteto sprendimai formuluojami protokole.

15. Komiteto posėdžių protokolai numeruojami iš eilės.

16. Komiteto posėdžio protokolo projektas elektroniniu paštu pateikiamas derinti komiteto nariams. Komiteto nariai savo pastabas ir pasiūlymus turi pateikti komiteto sekretoriui per 5 darbo dienas nuo protokolo projekto išsiuntimo. Per nustatytą laiką negavus pastabų, laikoma, kad protokolo projektui pritarta.

17. Suderintą komiteto posėdžio protokolą pasirašo posėdžio sekretorius ir pirmininkas.

18. Komiteto posėdžių protokolai saugomi Kultūros ministerijos Informacinės visuomenės plėtros skyriuje Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) ir kitų teisės aktų nustatyta tvarka.

V. RAŠYTINĖ KOMITETO SPRENDIMŲ PRIĖMIMO PROCEDŪRA

19. Skubiems klausimams spręsti komiteto pirmininko sprendimu gali būti organizuojama komiteto narių apklausa raštu arba elektroniniu paštu, kartu pateikiant sprendimo projektą su aiškinamuoju raštu ir kitą su klausimu susijusią medžiagą.

20. Komiteto nariai turi pareikšti savo nuomonę pateiktu klausimu per 5 darbo dienas nuo dokumentų gavimo datos. Per nurodytą terminą nepareiškus nuomonės ar pastabų, laikoma, kad komiteto narys pritaria sprendimo projektui.

21. Sekretorius apklausos būdu priimtą sprendimą įformina protokolu. Jame išdėstoma komiteto narių nuomonė. Jei nuomonės nagrinėjamu klausimu nesutampa, klausimas turi būti svarstomas posėdyje.

VI. BAIGIAMOSIOS NUOSTATOS

22. Komitetą techniškai aptarnauja Kultūros ministerijos Informacinės visuomenės plėtros skyrius.

_________________